## Odluka Ustavnog suda Republike Hrvatske broj U-II-324/1995 od 3

### NN 19/1999 (25.2.1999.), Odluka Ustavnog suda Republike Hrvatske broj U-II-324/1995 od 3

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu dopredsjednik Suda Mladen Žuvela
te suci Zdravko Bartovčak, dr. Velimir Belajec, dr. Nikola Filipović, Ante
Jelavić Mitrović, mr. Vojislav Kučeković, Jurica Malčić, mr. Hrvoje Momčinović
i Ivan Marijan Severinac, odlučujući povodom prijedloga Udruženja obrtnika
grada Zagreba za pokretanje postupka za ocjenu suglasnosti s Ustavom i
zakonom propisa Gradske plinare Zagreb, na sjednici održanoj 3. veljače
1999. godine, donio je

## **ODLUKU**

1. Pokreće se postupak za ocjenu suglasnosti s Ustavom i zakonom

- Tehničkog propisa GPZ-P-112 - postupci dodjeljivanja uvjerenja Gradske
plinare Zagreb izvoditeljima građenja plinovoda i obrtnicima s vezanim
obrtom plinoinstalatera;

- Tehničkog propisa GPZ-P-111 - smjernice za suradnju između Gradske
plinare i ugovornih plinoinstalatera, koje je donijela Gradska plinara
Zagreb, a koji su propisi objavljeni u "Službenom glasniku Grada Zagreba",
broj 1/94 te se ovi Tehnički propisi ukidaju.

2. Ova odluka objavit će se u "Narodnim novinama" i "Službenom glasniku
Grada Zagreba".

Obrazloženje

Prijedlog za pokretanje postupka za ocjenu suglasnosti propisa navedenih
u izreci ove odluke s Ustavom i zakonom podnijelo je Udruženje obrtnika
grada Zagreba, uz tvrdnju da su ti propisi u nesuglasju s odredbama članka
49. stavak 2. Ustava, te s odredbama Zakona o obrtu ("Narodne novine",
broj 77/93 i 90/96) i odredbama Zakona o građenju ("Narodne novine", broj
77/92, 82/92 i 33/95). Podnositelj prijedloga smatra da Gradska plinara
Zagreb nije ovlaštena ispitivati ni prosuđivati stručnost, tehničku podobnost
i stručnu spremu izvoditelja građenja plinskih instalacija i obrtnika s
vezanim obrtom plinoinstalatera. Uz to da su takvi obrtnici u neravnopravnom
položaju spram drugih takvih obrtnika, budući da navedeni propisi vrijede
samo za distributivno područje grada Zagreba. Uz to provjera stručne spreme,
tehničke podobnosti i opreme izvoditelja građenja plinskih instalacija
da se od strane Gradske plinare Zagreb naplaćuje.

U provedenom postupku zatražen je odgovor Gradske plinare Zagreb, koja
je osporene propise donijela, mišljenje Ministarstva gospodarstva, a izvršen
je uvid u rješenje Agencije za zaštitu tržišnog natjecanja od 10. lipnja
1998. godine, oznake: UP/I-030-02/97-01/35, ur. broj: 580-02/98-01/92.

Prijedlog je osnovan.

Osporeni propisi doneseni su prema njihovim uvodima temeljem odredbi
Zakona o građenju i Zakona o obrtu. Sadržavaju odredbe o provjeri podobnosti
i osposobljenosti izvoditelja građenja plinovoda uz naknadu (GPZ-P-112),
te odredbe o posebnoj stručnoj osposobljenosti plinoinstalatera, koji osobno
samostalno obavljaju radove na plinskim instalacijama na distributivnom
području Gradske plinare Zagreb (GPZ-P-111), uz propisanu mogućnost uskraćivanja
izvedbe plinske instalacije (točka 4.), odbijanja prijama izvedene instalacije
i uskratu uporabe plina (točka 4. i 6.) s time da plinoinstalateri za obavljanje
radova na plinovodima distributivnog područja Gradske plinare Zagreb, osim
propisane stručne osposobljenosti iz članka 19. Zakona o građenju i osposobljenosti
iz poznavanja plinske tehničke izvedbe radova s prisutnim plinom, moraju
imati poznavanje strukovnih propisa i normi plinare (točka 6.).

Prema točci 5. prvo navedenog osporenog propisa u izreci ove odluke,
troškove postupka dodjeljivanja uvjerenja iz osporenih propisa snosi podnositelj
zahtjeva. Ova uvjerenja izdaju se dakle uz naknadu.

Tijekom ovog ustavnosudskog postupka Agencija za zaštitu tržišnog natjecanja
svojim rješenjem od 10. lipnja 1998. godine naprijed navedene oznake, zabranila
je Gradskoj plinari Zagreb primjenu osporenih propisa prema trećima. Istim
rješenjem naloženo je Gradskoj plinari Zagreb da Agenciji dostavi odluku
o prestanku primjene osporenih propisa. Gradska plinara Zagreb je donijela
odluku o neprimjenjivanju osporenih propisa. Ova odluka je objavljena u
"Službenom glasniku Grada Zagreba", broj 10/98. Međutim, protiv navedenog
rješenja Agencije za zaštitu tržišnog natjecanja Gradska plinara Zagreb
je podnijela tužbu Upravnom sudu Republike Hrvatske, kod kojega se vodi
povodom te tužbe postupak pod oznakom: Us-6004/98, a u kojem predmetu odluka
još nije donesena.

Ocjenjuje se stoga, da odlukom o neprimjenjivanju osporenih propisa
oni nisu stavljeni van snage, već da se samo ne primjenjuju do odluke Upravnog
suda Republike Hrvatske povodom navedene tužbe. Zbog ovoga postoje pretpostavke
za daljnje vođenje ovoga postupka i za donošenje odluke.

Odredbama članka 49. stavak 1. i 2. Ustava Republike Hrvatske utvrđeno
je da su poduzetnička i tržišna sloboda temelj gospodarskog ustroja Republike
Hrvatske, s time da država osigurava svim poduzetnicima jednaki pravni
položaj na tržištu.

Rečena poduzetnička sloboda može se po odredbama članka 50. stavak 2.
Ustava iznimno ograničiti, ali samo zakonom radi zaštite interesa navedenih
u toj odredbi Ustava.

Zakonom o obrtu i Zakonom o građenju, temeljem kojih su osporeni propisi
doneseni nisu propisana ograničenja poduzetničkih i tržišnih sloboda, koja
bi ograničenja mogla biti osnov za donošenje osporenih propisa. Što više,
temeljem odredbi članka 52. stavak 2. Zakona o obrtu, ministar gospodarstva
donio je Program majstorskog ispita za zanimanje - majstor plinoinstalater
("Narodne novine", broj 102/95), kojim se utvrđuju potrebita znanja neophodna
za bavljanje obrtom i poduzetništvom u odnosu na majstora plinoinstalatera.

Nisu stoga u skladu sa Zakonom o obrtu i Zakonom o građenju, te nadalje
niti s odredbama Ustava koje su navedene u izreci navedeni propisi Gradske
plinare Zagreb kojima je ona za obrtnike plinoinstalatere i zaposlenike
te struke u drugim tvrtkama utvrdila posebno provjeravanje stručne spreme
i opremu za svoje distributivno područje i time si prisvojila pravo da
ona, u suštini, odlučuje kome će se dozvoliti izdavanjem uvjerenja (uz
naknadu) rad na plinskim instalacijama na svom distributivnom području.

Zbog izloženog, u izreci navedeni propisi su nakon pokretanja postupka
za njihovu ocjenu suglasnosti s Ustavom i zakonom, temeljem odredbi članka
22. Ustavnog zakona o Ustavnom sudu Republike Hrvatske ("Narodne novine",
broj 13/91) ukinuti.

Odluka o objavi zasniva se na odredbi članka 20. stavak 1. i 2. Ustavnog
zakona o Ustavnom sudu Republike Hrvatske.

Broj: U-II-324/1995
Zagreb, 3. veljače 1999.

USTAVNI SUD REPUBLIKE HRVATSKE

Dopredsjednik
**Mladen Žuvela,** v. r.

Odluka, NN 19/1999-421